EMLÉKEZTETŐ a

Köznevelési Bizottság üléséről

*2020. május 21. 11:00*

*Microsoft Teams felület*

Résztvevők

- Dr. Zentai László, oktatási ügyekért felelős rektorhelyettes

- Dr. Kóczián Lilla, RKK központvezető

- Antalné dr. Szabó Ágnes, Tanárképző Központ

- Csapodi Zoltán, Trefort Ágoston Gyakorló Gimnázium

- Salga Imre, Apáczai Csere János Gyakorló Gimnázium és Kollégium

- Papp Tibor, Bolyai János Gyakorló Általános Iskola és Gimnázium

- Mesterházy Ferenc, Gyertyánffy István Gyakorló Általános Iskola

- Kaibinger Pál, Bárczi Gusztáv Gyakorló Általános Iskola

- Láng György, Radnóti Miklós Gyakorló Általános Iskola és Gyakorló Gimnázium

- Dr. Mlinkó Renáta, Gyakorló Országos Pedagógiai Szakszolgálat

- Schuchné Rumpli Henriette, Gyakorló Óvoda és Egységes Gyógypedagógiai Módszertani - Krajtcsovitsné Dőry Krisztina, Gyakorló Óvoda

- Dr. Golyán Szilvia, Tanító- és Óvóképző Kar

- Dr. Márkus Eszter, Bárczi Gusztáv Gyógypedagógiai Kar

- Kispálné Horváth Mária, Savaria Regionális Pedagógia Szolgáltató és Kutató Központ

- Dr. Rónay Zoltán, Pedagógiai és Pszichológiai Kar

- Dr. Lenner Tibor, Berzsenyi Dániel Pedagógusképző Központ

- Zentai Dorottya, EHÖK által delegált hallgató (tanító- és óvóképzés)

- Mayer Katalin, EHÖK által delegált hallgató (gyógypedagógiai pedagógusképzés)

- Végh Bíborka, EHÖK által delegált hallgató (közismereti tanárképzés)

Gattyán Zsófia kimentését kérte

Az ülésen 20 fő vesz részt, a Bizottság határozatképes.

**Az ülésnek négy napirendi pontja van a kiküldött meghívó szerint.**

1. Köznevelési Bizottság ügyrendjének elfogadása

2. Elismerő díjak befogadása.

3. A vezetőpedagógusok munkájának a vizsgálata az ELTE köznevelési gyakorlóintézményeiben

4. Egyebek (aktuális ügyek a köznevelési bizottság illetékességében)

-Egyhangú szavazással a bizottság elfogadta az ülés napirendjét és hozzájárult felvétel készítéséhez. 17 fő szavaz.

**1. Köznevelési Bizottság ügyrendjének elfogadása**

Mesterházy Ferenc elnök véleményezés céljából az ügyrend tervezetét, az általa írásban megküldött módosítási javaslattal, korábban megküldte a Bizottság tagjainak.

Az ügyrendet, Mesterházy Ferenc módosító javaslatával, 17 támogató szavazattal, egyhangúlag elfogadta a Köznevelési Bizottság.

**2. Elismerő díjak befogadása**

Véleményezés céljából a Bizottság tagjainak korábban megküldésre került az elismerő díjak rövid leírása, amelyeket a korábban a köznevelési igazgatói munkaközösség alapított. Az elnök javasolja a dolgozók elismeréseként adandó díjak vitára bocsátását olyan tekintetben, hogy azokat az újjá alakult ELTE Köznevelési Bizottság fogadja be, tekintse sajátjának.

Javaslata szerint a díj célja a dolgozók jutalmazása és a fiatalok motiválása. A díj a pedagógusokon kívül más dolgozónak is odaítélhető.

Antalné Szabó Ágnes főigazgató támogatja a díjat és kiterjesztené a partnerintézményekre, továbbá javasolja, hogy az a Bizottság és a PPT közös díja legyen. Csapody Zoltán, Golyán Szilvia, Láng György, Márkus Eszter, Rónay Zoltán és dr. Kóczián Lilla észrevételei után a Bizottság szavaz.

17 fő szavaz. A nevezett díjak befogadását 17 támogató szavazattal egyhangúan elfogadja, a Köznevelési Bizottság befogadja a korábbi két díjat.

**3. A vezetőpedagógusok munkájának a vizsgálata az ELTE köznevelési gyakorlóintézményeiben**

Antalné dr. Szabó Ágnes főigazgató asszony által készített javaslat a Bizottság tagjainak korábban megküldve. A Bizottság ülésén főigazgató asszony ismerteti javaslatát, miszerint az ELTE 2019-ben elfogadott köznevelési szabályzata megfogalmazza az ELTE köznevelési gyakorlóintézményeiben dolgozó vezetőpedagógusok munkájának a felülvizsgálati igényét.

A Bizottság tagjainak korábban megküldött javaslat szerint megtörtént az adatgyűjtés a köznevelési gyakorlóintézményekből a vezetőpedagógusokról; folyamatban van a szakmai feltételek ellenőrzése, egyeztetés az intézményekkel, valamint a kapacitásvizsgálat: a gyakorlatokon fogadott hallgatók létszámának a vizsgálata visszamenőleg. Rónay Zoltán várja az intézményvezetők véleményét és említi, hogy a vezetőpedagógusok értékelése régóta elhúzódó kérdés. Mesterházy Ferenc említi a munkajogi következmények kérdését és a fennálló pedagógushiányt. Salga Imre a bevezetés dátumának eltolását, Antalné dr. Szabó Ágnes pedig türelmi idő bevezetését, egy átláthatóbb rendszer kidolgozását javasolja, ami a vezetőpedagógus egyéb feladatait is figyelembe veszi. Láng György, Csapodi Zoltán, Papp Tibor, Lenner Tibor észrevételei alapján Mesterházy Ferenc indítványozza, hogy az egész javaslat részletes megvitatását és módosítását egy rövid idővel halasszák el. A javaslat észrevételek alapján módosított két pontját viszont szavazásra bocsájtja, azzal, hogy elfogadásuk esetén a javaslat pontjait Antalné dr. Szabó Ágnes a PPT elé viheti. A vezetőpedagógusok vizsgálatával kapcsolatos előterjesztés két szavazásra bocsájtott pontja:

1. Azon vezetőpedagógusok, akik jelenleg nem rendelkeznek pedagógus szakvizsgával, vagy Phd végzettséggel kapjanak 2 év türelmi időt, tehát legkésőbb 2022. június 30-ig kell, hogy megszerezzék ezt a végzettséget.

2. Azon vezetőpedagógusoknál, akik 5 évvel a nyugdíj előtt állnak, nem kezdeményezik a pedagógus szakvizsga megszerzését.

17 fő szavaz. 17 támogató szavazattal a Bizottság egyhangúlag elfogadja, hogy Antalné dr. Szabó Ágnes a PPT elé viheti a vezetőpedagógusok vizsgálatával kapcsolatos, a Bizottság észrevételei alapján módosított előterjesztés két pontját.

A vezetőpedagógusok munkájának a vizsgálatáról az ELTE köznevelési gyakorlóintézményeiben javaslat további pontjainak megvitatása Köznevelési Bizottságban később történik meg. Antalné dr. Szabó Ágnes az észrevételek alapján módosított és szavazásra most nem bocsájtott anyagot rövidesen megküldi a Bizottság tagjainak véleményezésre.

**4. Egyebek (aktuális ügyek a köznevelési bizottság illetékességében)**

Salga Imre a pedagógusok szakvizsgás képzésének költsége kapcsán tett észrevételeket. Antalné Szabó Ágnes elmondta, hogy megtörtént a hallgatói kérdőívek kiküldése; a kérdőíveket egy a PPK kezdeményezésére alakult munkacsoport a jelenlegi helyzetre vonatkozó kérdésekkel kiegészíti, kéri, a Bizottság majd véleményezze azokat.

Az elnök az ülést bezárta.